
 Tornyi Lajos 

 Dr. Karancsi- Vámosi Margit 

  jegyzőkönyvvezető
Meghívott vendégek:-
Olajos Mihály polgármester: Tisztelt képviselő-testület, köszöntöm a megjelenteket. Megállapítom a határozatképességet, hét képviselő van jelen. Az Imréknek ezúton kívánunk boldog névnapot. Felkérem a jegyzőkönyv vezetésére Ékes-Tornyi Edina köztisztviselő asszonyt. A meghívót és az írásos előterjesztést minden képviselő személyesen megkapta, hétfőn pedig emailben került kiküldésre a Tiszamenti Regionális Vízművek Zrt. előterjesztése. Kérem 9. napirendi pontként felvenni szíveskedjünk a Tiszamenti Regionális Vízművek Zrt. emailben kiküldött anyagát, mely a vízi közmű szolgáltatás átvételéről szól.  A Hajdú-Bihari Önkormányzatok Vízmű Zrt rendkívüli közgyűlésén már megtárgyalta a Tiszamenti Szolgáltató előterjesztését, kérem a téma fontosságára tekintettel önálló napirendi pontként kezeljük. Javaslatom szerint pedig a 10. napirendi pont lesz az Egyebek megtárgyalása, ezen belül pedig a sportpálya felújításának sorsa. Kézfelnyújtással jelezzenek, amennyiben egyetértenek az általam javasolt 9. napirendi pont felvételével, és a napirendi pontok sorrendjével. 
A döntéshozatalban résztvevők száma: 7 fő

A Képviselő-testület 7 igen szavazattal a következő határozatot hozta:
95/2014. (XI.05.)Önk. számú
HATÁROZAT
Szentpéterszeg Község Önkormányzat Képviselő-testülete a meghívóban szereplő napirendi pontokat az alábbiak szerint fogadja el.

 Napirendi pontok: 



                            1./
Tájékoztató az előző testületi ülés óta eltelt időszakról
                                       Előadó: Olajos Mihály polgármester
 2./
Az alpolgármester megválasztása, eskütétele és tiszteletdíjának, költségtérítésének megállapítása

           Előadó: Olajos Mihály polgármester

 3./      Az Ügyrendi, Összeférhetetlenségi és Vagyonnyilatkozatokat Vizsgáló Bizottság tagjainak megválasztása
            Előadó: Olajos Mihály polgármester
 4./       Önkormányzati képviselők tiszteletdíjáról szóló rendelet 

           megalkotása

Előadó: Olajos Mihály polgármester

 5./      A Szentpéterszeg Községi Önkormányzat Képviselő-testületének 

           Szervezeti és Működési Szabályzatáról szóló 8/2013.(V.27.)  

           rendelet felülvizsgálata

Előadó: Olajos Mihály polgármester

  6./     Szentpéterszeg Község Önkormányzata és Szentpéterszegi Roma 

           Nemzetiségi Önkormányzat közötti Együttműködési megállapodás 

           tervezet megvitatása, elfogadása

Előadó: Olajos Mihály polgármester

7./      A helyi népszavazás kezdeményezéséhez szükséges  

          választópolgárok számáról szóló önkormányzati rendelet 

          megalkotása

Előadó: Olajos Mihály polgármester

  8./       A szociális célú tüzelőanyag vásárlásához kapcsolódó kiegészítő 

             támogatás felhasználásáról szóló önkormányzati rendelet  

             elfogadása

 Előadó: Olajos Mihály polgármester

                          9./         Tiszamenti Regionális Vízművek Zrt megkeresése
 Előadó: Olajos Mihály polgármester
                         10./       Egyebek 
1. napirendi pont: Tájékoztató az előző testületi ülés óta eltelt időszakról
Olajos Mihály polgármester: Az alakuló ülést követően nem volt az önkormányzat életében jelentős és lényeges történés, változás. A későbbiekben, az egyebek megtárgyalásánál a Szentpéterszegi Sport Club sportpálya felújításának nyertes pályázatáról szeretném tájékoztatni a képviselő-testületet. A mai ülés előtt a képviselőkkel előzetes egyeztetéseket folytattam. Kérdés felmerült-e a napirendi pont megtárgyalásával kapcsolatosan?
Kovács Imre képviselő: A Péterszegi Körképben megjelent Szüreti felvonulás cikkel kapcsolatosan kérek tájékoztatást. Lenne egy megjegyzésem az egyenlő elbírálásról, az egyenlő bánásmódról. Egyesek bekerültek az újságba, mert például előadásokat tartottak, mások miért nincsenek benne? 

Olajos Mihály polgármester: Egyetértek, a felvetés jó, jogos. Nem teljes a felsorolás, egyéni dolgok, egyéni köszönetnyilvánítások kerültek bele az újságba. Az én figyelmemet elkerülte a téma. Lehetőséget kell adni a többieknek is, lesz még idén egy lapszám, lehetőségük lesz eljuttatni a többieknek is azt, amit viszont szeretnének látni az újságban. A képviselők is jelezhetik, hogy mit szeretnének látni.
Kovács Imre képviselő: Jó lenne, ha egy-egy kezdeményezés, megmozdulás is bekerülne az újságba. Én is koncertet szerveztem. Például gondolok én arra is, hogy Balogh Gyula képviselő a padokat több százezer forintért befestette.

Olajos Mihály polgármester: További hozzászólás, kérdés van-e? Amennyiben nincs, kérem szavazzanak arról, hogy elfogadják-e a tájékoztatómat?
A döntéshozatalban résztvevők száma: 7 fő

A Képviselő-testület 7 igen szavazattal a tájékoztatót elfogadta.

2. napirendi pont: Az alpolgármester megválasztása, eskütétele és tiszteletdíjának, és 



        költségtérítésének megállapítása 

Olajos Mihály polgármester: A napirendi pont megtárgyalásánál megkérdezem a képviselő-testületet, hogy kívánja –e zárt ülés keretében megvitatni az alpolgármester megválasztását? Mivel senkinek sincs kifogása az előterjesztés nyílt megtárgyalásáról, elmondom, hogy milyen állásponton van több képviselő. Egyeztetéseket folytattam a képviselők nagy részével, és sokan eltúlzottnak tartják az alpolgármesteri illetmény összegét ilyen kis településen. A törvény most kötelez bennünket a megválasztását illetően, illetve a tiszteletdíjról is dönteni kell. A társadalmi megbízatású polgármester illetményének 70-90 %-ig terjedő összegben határozza meg az alpolgármester illetményét. Az általam javasolt személy sem kívánja ezt az összeget felvenni, hanem a 104.700.-Ft 25%-át tudja elképzelni tisztességes javadalmazásnak. 
Kovács Imre képviselő: Az előterjesztés szerint kötelező a képviselők közül választani egy főt. Az Ötv-ben ilyen nem szerepel, ez megtévesztő. Eddig is elboldogultunk alpolgármester nélkül, szankciót sem alkalmaztak velünk szemben. Szerintem jelöljünk meg egy főt, aki a polgármester akadályoztatás esetén ellátja a feladatokat, ahogy eddig is volt a bizottsági elnök. 
Dr. Karancsi-Vámosi Margit jegyző: A törvény előírja, hogy a testület alpolgármestert választ. A törvényességi felügyelettől kapott iránymutatásban ez így megtalálható, ahogyan leírtam.

Balogh Gyula képviselő: Amennyiben nem sikerül megválasztani az alpolgármestert, mi az utolsó időpontja a döntésnek? Mi a szankció?
Dr. Karancsi-Vámosi Margit jegyző: A mai ülésen kellene törvényesen döntést hozni az alpolgármester személyéről. Pontosan az alakuló ülésen, vagy az azt követő ülésen kell megválasztani. A bíróságig fog eljutni a törvénysértés, amennyiben nem kerül megválasztásra az alpolgármester.
Harasztosi Gyula képviselő: Én el tudom azt fogadni, hogy legyen alpolgármester abban az esetben, ha lemond a díjazásról, és csak egy bizottsági elnöki díjazásra tart igényt. Érdemi munkát nem kell végezni, ez eddig kiderült. Szóban jelentse ki a jelölt, hogy lemond a tiszteletdíjról.
Szabó László képviselő: Névtől és személytől függetlenül nem igazán javaslom az alpolgármester megválasztását. Szerintem a törvény szövege nem változott. Az Ügyrendi Bizottság elnöke legyen megbízva a polgármestert helyettesítő feladattal. Napi díjazásban részesüljön akkor a kinevezett, ha helyettesíti a polgármestert.
Olajos Mihály polgármester: Az előző ciklusban nem sikerült többszöri próbálkozás után megválasztani az alpolgármestert. Akkor felhívták a figyelmünket a törvénysértésre. Példa volt rá a megyében több településen is, hogy nem tudtak alpolgármestert választani, szerintem ezért nem történt nagyobb felelősségre vonás. Meg kell felelni a törvénynek, ezért én Tóthné Gara Mártát javaslom alpolgármester jelöltnek. Képviselő Asszony, van-e kifogásod a téma nyílt tárgyalásáról?
Tóthné Gara Márta képviselő: Nincs kifogásom, nem kérem a zárt ülést. Nyilatkozom a tiszteletdíjról. Egyetértek én is azzal, hogy nincs feladata általában az alpolgármesternek. Megmondom őszintén, hogy nem voltam azzal tisztában, hogy akit alpolgármesternek választanak és lemond a tiszteletdíjról, azt a képviselői tiszteletdíj nem illeti meg. Kijelentem azt, hogy a bizottság elnöki illetményt megfelelőnek találom és el is fogadom majd. 
Olajos Mihály polgármester: A titkos szavazás lebonyolításához választani kell egy adhoc bizottságot, aki a szavazatszámlálást hajtja végre. Javaslom a Szavazat Számláló Bizottság elnökének Harasztosi Gyulát, tagnak Szabó Lászlót és Tornyi Lajost. Kérem szavazzuk az általam javasolt személyekről.
A döntéshozatalban résztvevők száma: 7 fő
A Képviselő-testület 7 igen szavazattal a következő határozatot hozta:

96/2014. (XI.05.)Önk. számú
HATÁROZAT
Szentpéterszeg Község Önkormányzat Képviselő-testülete az alpolgármester megválasztásának lebonyolítására ad hoc bizottságot választ.

A bizottság elnöke: Harasztosi Gyula
                     tagjai: Szabó László

                                Tornyi Lajos

A szavazásról külön jegyzőkönyv készül, melyet a képviselő-testületi ülés jegyzőkönyvéhez csatolni kell.

Határidő: azonnal illetve esedékességkor

Felelős:     Dr. Karancsi – Vámosi Margit jegyző
Olajos Mihály polgármester: Megkérem Harasztosi Gyula elnököt, hogy a titkos szavazást bonyolítása le. 

Harasztosi Gyula képviselő: Kiosztásra kerül a szavazólap, melyen egymást metsző vonallal lehet érvényesen szavazni. 
Tornyi Lajos képviselő: Mindenki személyesen dobja be szavazatát az urnába.
Harasztosi Gyula képviselő: Tisztelt Képviselő-testület! A szavazás sikeresen lezajlott, hét szavazólap volt az urnában. Ismertetem az alpolgármesteri választás eredményét. Öt igen szavazattal, egy ellenében, és egy érvénytelen szavazattal megválasztásra került az alpolgármester Tóthné Gara Márta személyében. 

A döntéshozatalban résztvevők száma: 7 fő

A Képviselő-testület 5 igen szavazattal, egy ellenvélemény mellett, és egy érvénytelen szavazattal a következő határozatot hozta:

97/2014. (XI.05.)Önk. számú
HATÁROZAT
Szentpéterszeg Község Önkormányzatának Képviselő-testülete Tóthné Gara Márta képviselőt Szentpéterszeg Községi Önkormányzat alpolgármesterének megválasztja.

Felelős: Olajos Mihály polgármester

Határidő: azonnal
Olajos Mihály polgármester: Felkérem a megválasztott Tóthné Gara Márta alpolgármestert, hogy a képviselők előtt ismételje utánam az alpolgármesteri eskü szövegét. Kérem álljanak fel. 
Tóthné Gara Márta képviselő: „ Én Tóthné Gara Márta becsületemre és lelkiismeretemre fogadom, hogy Magyarországhoz  és annak Alaptörvényéhez hű leszek; jogszabályait megtartom és másokkal is megtartatom; alpolgármesteri tisztségemből eredő feladataimat Szentpéterszeg település fejlődésének előmozdítása érdekében lelkiismeretesen teljesítem, tisztségemet a magyar nemzet javára gyakorlom.”

Olajos Mihály polgármester: Az eskütételt követően felkérem az újonnan megválasztott alpolgármestert, hogy aláírásával hitelesítse a dokumentumot. Ezennel Tóthné Gara Márta részére átadom az esküokmányt, és egyben gratulálok, eredményes munkát kívánok a következő évekre. Átadom a szót a jegyző asszonynak az alpolgármester illetményének megvitatása érdekében.
Dr. Karancsi-Vámosi Margit jegyző: Az alpolgármester illetményének meghatározására során az előterjesztés szerint a társadalmi megbízatású polgármesterének illetményét kell figyelembe venni.  Az alpolgármester illetménye az előterjesztés alapján 104.700.-Ft, és annak 15%-a pedig a költségtérítés. Ahhoz, hogy le tudjon mondani a tiszteletdíjról előbb meg kell állapítani a mértékét. Van-e kérdés az elhangzottakkal kapcsolatosan?
Olajos Mihály polgármester: Amennyiben nincs kérdés, szavazhatunk róla? Kérem a testület tagjait kézfelnyújtással jelezzék, ha elfogadják az előterjesztésben szereplő alpolgármesteri illetmény és költségtérítés mértékét?
A döntéshozatalban résztvevők száma: 7 fő

A Képviselő-testület 5 igen szavazattal, egy ellenszavazat (Kovács Imre) és egy (Szabó László) tartózkodás mellett a következő határozatot hozta.
98/2014. (XI. 05.)Önk. Számú
HATÁROZAT
Szentpéterszeg Község Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 80. § (2) bekezdése alapján Tóthné Gara Márta társadalmi megbízatású alpolgármester tiszteletdíját 104.700.-Ft összegben állapítja meg.

Szentpéterszeg Község Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 80. § (3) bekezdése alapján Tóthné Gara Márta társadalmi megbízatású alpolgármester költségtérítését 15.705.-Ft összegben állapítja meg.

A képviselő – testület megbízza Dr. Karancsi – Vámosi Margit jegyzőt a végrehajtás érdekében szükséges intézkedések megtételével.

Határidő: azonnal

Felelős:    Dr. Karancsi – Vámosi Margit jegyző

Olajos Mihály polgármester: Az én elképzelésem szerint az alpolgármester helyettesíti a polgármestert, és az elfogadott tiszteletdíj 25%-át, mely 26.000.- Ft szeretném juttatásként javasolni Tóthné Gara Márta alpolgármester részére.
Harasztosi Gyula képviselő: Én pedig azt javaslom, hogy a már említett bizottság elnöki tiszteletdíjnak megfelelő összegben 18.750.-Ft-ban részesüljön az alpolgármester, kapjon a képviselői tiszteletdíjtól kicsit magasabb illetményt.
Olajos Mihály polgámester: Kérem Önöket vitassuk meg melyik indítványról szavazzunk.
Harasztosi Gyula képviselő: Márti már nyilatkozott arról, hogy megválasztása esetén megelégedne a bizottsági elnöki tiszteletdíjjal, az általam tett indítványt bocsássuk szavazásra.
Tóthné Gara Márta alpolgármester: Az alpolgármesteri illetmény megállapításához teszek egy bejelentést. Az előbbiekben meghatározott alpolgármesteri tiszteletdíjból 85.950.- Ft összegről ezennel lemondok. 

Olajos Mihály polgármester: Kérem Önöket arra, hogy döntsünk arról, hogy elfogadjuk-e Tóthné Gara Márta alpolgármesteri tiszteletdíjáról szóló bejelentését, melyben 85.950.-Ft lemondásról nyilatkozik?
A döntéshozatalban résztvevők száma: 7 fő

A Képviselő-testület 6 igen szavazattal, egy ellenszavazat (Kovács Imre) mellett a következő határozatot hozta.

99/2014. (XI. 05.)Önk. Számú
HATÁROZAT
Szentpéterszeg Község Önkormányzatának Képviselő-testülete úgy határoz, hogy tudomásul veszi Tóthné Gara Márta társadalmi megbízatású alpolgármester bejelentését az alpolgármesteri tiszteletdíjból 85.950.-Ft összeg -, és a költségtérítés lemondásáról.  

A képviselő – testület megbízza Dr. Karancsi – Vámosi Margit jegyzőt a végrehajtás érdekében szükséges intézkedések megtételével.

Határidő: azonnal

Felelős:    Dr. Karancsi – Vámosi Margit jegyző

Tóthné Gara Márta alpolgármester: Az alpolgármesteri költségtérítést sem venném fel, ezennel erről az összegről is lemondok. 

Olajos Mihály polgármester: Kérem döntsünk arról, hogy elfogadjuk-e Tóthné Gara Márta alpolgármesteri költségtérítéséről szóló bejelentését, melyben a 15.705.- Ft lemondásról nyilatkozik?
A döntéshozatalban résztvevők száma: 7 fő

A Képviselő-testület 5 igen szavazattal, egy ellenszavazat (Kovács Imre) , és egy tartózkodás (Szabó László) mellett a következő határozatot hozta.

100/2014. (XI. 05.)Önk. Számú
HATÁROZAT
Szentpéterszeg Község Önkormányzatának Képviselő-testülete úgy határoz, hogy tudomásul veszi Tóthné Gara Márta társadalmi megbízatású alpolgármester bejelentését a 15.705.-Ft összegű alpolgármesteri költségtérítés lemondásáról.  

A képviselő – testület megbízza Dr. Karancsi – Vámosi Margit jegyzőt a végrehajtás érdekében szükséges intézkedések megtételével.

Határidő: azonnal

Felelős:    Dr. Karancsi – Vámosi Margit jegyző

3. Napirendi pont: Az Ügyrendi, Összeférhetetlenségi és Vagyonnyilatkozatokat 


         Vizsgáló Bizottság Tagjainak megválasztása
Olajos Mihály polgármester: Egy három fős bizottságot kellene az előterjesztés alapján megválasztani.
Harasztosi Gyula képviselő: Egy bizottság elég? Én úgy értem, hogy kettő is lehetne a törvény lehetővé teszi.
Szabó László képviselő: Az SZMSZ –ben kell meghatározni a bizottságokat.
Dr. Karancsi-Vámosi Margit jegyző: A vagyonnyilatkozatokat vizsgáló bizottság létrehozása kötelező, más kötelezést ilyen lélekszámra nem írnak elő, lehet akármennyi.
Kovács Imre képviselő: Javaslom a Szociális Bizottság létrehozását. Régen is volt, csak Balogh Gyula kilépett belőle. Akkor nem ruháztuk át a polgármesterre a döntést.
Harasztosi Gyula képviselő: Én is egyetértek a Szociális Bizottság felállításával, akkor is ha egy ember két bizottságban is szerepelni fog.

Dr. Karancsi-Vámosi Margit jegyző: Az SZMSZ-t kell módosítani az új elképzelésekhez.
Olajos Mihály polgármester: Akkor legyen még egy bizottság? Szavazzunk a Szociális bizottság létrehozásáról? 
Dr. Karancsi-Vámosi Margit: Három fős legyen, külsős személyt kívánnak-e bevonni a bizottságban? Erről jó lenne egy pár javaslat a következő ülés előterjesztéséhez.
Harasztosi Gyula képviselő: Csak képviselő legyen a tagja, három főből álljon a szociális bizottság.

Olajos Mihály polgármester: Kérem kézfelnyújtással jelezzenek, amennyiben elfogadják  egy három tagú kizárólag települési képviselőkből álló Szociális Bizottság felállítását? 
A döntéshozatalban résztvevők száma: 7 fő

A Képviselő-testület 7 igen szavazat mellett a következő határozatot hozta.

101/2014. (XI. 05.)Önk. Számú
HATÁROZAT
Szentpéterszeg Község Önkormányzatának Képviselő – testülete úgy határoz, hogy 3 főből álló Szociális Bizottságot hoz létre, mely a bizottsági tagokat a képviselő – testületből választja, külsős tag bevonása nélkül.
A képviselő-testület megbízza Olajos Mihály polgármestert, hogy a bizottsági tagok személyéről tegyen javaslatot.
Határidő: azonnal
Felelős: Olajos Mihály polgármester

Olajos Mihály polgármester: Kérem tárgyaljuk meg az előterjesztett Ügyrendi, Összeférhetetlenségi és Vagyonnyilatkozatokat Vizsgáló Bizottság részleteit. A bizottság elnökét és tagjait, a 3 főt, a képviselő – testület tagjai közül választja meg a testület. Nem lehet a bizottság elnöke vagy tagja a polgármester és az alpolgármester. Az elhangzottak alapján javasolom az Ügyrendi, Összeférhetetlenségi és Vagyonnyilatkozatokat Vizsgáló Bizottság elnökévé megválasztani Tornyi Lajos képviselőt, a szervezeti és működési szabályzat alapján alelnökké megválasztani Harasztosi Gyula képviselőt, továbbá tagjává választani Balogh Gyula képviselőt.

A döntéshozatalban résztvevők száma: 7 fő

A Képviselő-testület 6 igen szavazattal, és egy tartózkodás mellett (Balogh Gyula) a következő határozatot hozta.

102/2014. (XI. 05.)Önk. Számú
HATÁROZAT
Szentpéterszeg Község Önkormányzatának Képviselő – testülete a Magyarország helyi önkormányzatairól szóló 2011. évi CLXXXIX. törvény 43. § (3) bekezdése alapján az Ügyrendi, Összeférhetetlenségi és Vagyonnyilatkozatokat Vizsgáló Bizottság elnökévé Tornyi Lajos képviselőt, alelnökévé Harasztosi Gyula képviselőt, tagjává Balogh Gyula képviselőt választja meg.

Határidő: azonnal
Felelős: Olajos Mihály polgármester
4. napirendi pont: Önkormányzati képviselők tiszteletdíjáról szóló rendelet megalkotása
Olajos Mihály polgármester: A napirendi pont előterjesztéséhez kapcsolódóan van –e kérdésük, hozzászólásuk a jelenlévőknek? 
Kovács Imre képviselő: Én egy 20.000.-Ft-os képviselői tiszteletdíj bevezetését javaslom, emeljük meg a jelenlegi összeget.
Olajos Mihály polgármester: Én azt gondolom, hogy nem azért lesz valaki képviselő, hogy itt keresse meg a kenyerét.
Harasztosi Gyula képviselő: Amennyiben emelnénk a képviselői tiszteletdíjat a javasolt összegre, akkor a bizottsági elnök és a bizottsági tagok tiszteletdíját hogy képzelnéd el?
Kovács Imre képviselő: Az is ugyanannyival emelkedhetne. 
Olajos Mihály polgármester: További kérdés, hozzászólás felmerül-e Kovács Imre indítványával kapcsolatosan? Úgy látom nincs több hozzászólás, ezért szavazhatunk. Kérem kézfelnyújtással jelezzenek, amennyiben támogatják az emelést.
A döntéshozatalban résztvevők száma: 7 fő

A Képviselő-testület 1 igen szavazattal (Kovács Imre), öt ellenszavazattal és egy tartózkodás (Szabó László) mellett a következő határozatot hozta.

103/2014. (XI. 05.)Önk. Számú
HATÁROZAT
Szentpéterszeg Község Önkormányzatának Képviselő-testülete úgy határoz, hogy nem fogadja el Kovács Imre települési képviselő javaslatát a képviselői tiszteletdíj 20.000.-Ft-ra történő emeléséről. 

Határidő: azonnal

Felelős: Olajos Mihály polgármester 
Olajos Mihály polgármester: A tiszteletdíjak megalkotására kiküldésre került a rendelet -tervezet, mely összegszerűen tartalmazza elképzeléseinket az önkormányzati képviselők tiszteletdíjának megállapításáról. Változás nincsen az előző évhez képest. Kérem szavazzunk arról, hogy az előterjesztett önkormányzati képviselők tiszteltdíjáról szóló rendelet tervezetet el kívánják-e fogadni.
A döntéshozatalban résztvevők száma: 7 fő

A Képviselő-testület 7 igen szavazattal a következő rendelet alkotja:
Szentpéterszeg Község Önkormányzata

13/2014. (XI.05.) önkormányzati rendelete

az önkormányzati képviselők tiszteletdíjáról

Szentpéterszeg Község Önkormányzatának Képviselő-testülete az Alaptörvény 32. cikk (2) bekezdésben kapott felhatalmazás alapján a Magyarország helyi önkormányzatairól szóló   2011. évi CLXXXIX törvény 35. § (1) bekezdésében, valamint 143. § (4) bekezdés f) pontjában biztosított feladatkörében eljárva a következőket rendeli el.

1. §

Az önkormányzati képviselőt (továbbiakban: képviselő), a bizottság elnökét, tagját megválasztása időpontjától megbízatása megszűnéséig tiszteletdíj illeti meg. 

     2. §
(1) A tiszteletdíj mértéke:

a) a képviselő havi tiszteletdíja bruttó 12.500.-Ft/hó

b) a bizottság elnöke tiszteletdíja bruttó 18.750.- Ft/hó 

c) a képviselő bizottsági tag tiszteletdíja bruttó 16.250.-Ft/hó

 (2) A tiszteletdíj minden tárgyhót követő hónap 10. napjáig esedékes, melynek kifizetéséről a jegyző gondoskodik.

3.§ (1) A testületi vagy bizottsági ülésen való akadályoztatás esetén a képviselő, illetve a bizottsági tag, az ok megjelölésével a polgármesternél, a jegyzőnél, a bizottság elnökénél szóban vagy írásban köteles jelzéssel élni.

4.§ (1) Ez a rendelet a kihirdetését követő napon lép hatályba.

(2) E rendelet rendelkezéseit 2014. október 13-tól kell alkalmazni. 

(3) E rendelet hatálybalépésével egyidejűleg hatályát veszti a Szentpéterszeg Község Önkormányzata Képviselő-testületének az önkormányzati képviselők tiszteletdíjáról szóló 13/2010.(XII.15.) rendelete.

Szentpéterszeg, 2014. november 5.
                           Olajos Mihály
                               Dr. Karancsi – Vámosi Margit

                            polgármester
    



  jegyző

A rendelet 2014. 11. 05. napján a hivatal hirdetőtáblájára kihelyezéssel kihirdetésre került.


                                                                                                      Dr. Karancsi-Vámosi Margit







                               jegyző 
5. napirendi pont:  Szentpéterszeg Községi Önkormányzat Képviselő-testületének 



         Szervezeti és Működési Szabályzatáról szóló 8/2013.(V.27.) rendelet 


         felülvizsgálata

Olajos Mihály polgármester: Az előbbiekben döntöttünk arról, hogy Szociális Bizottság felállítását tervezzük, ennek alapján a beterjesztett SZMSZ módosítást át szükséges dolgozni. Az is felmerülhet, hogy módosítjuk az előterjesztésnek megfelelően a szabályzatot, és később újra módosítjuk a szociális bizottság létrehozásának megfelelően. Kérem döntsünk arról, hogy az 5. napirendi pontot most, a mai napon kívánjuk-e megtárgyalni. 
A döntéshozatalban résztvevők száma: 7 fő

A Képviselő-testület 3 igen szavazattal, 4 ellenszavazat (Balogh Gyula, Harasztosi Gyula,  Kovács Imre, Szabó László) mellett a következő határozatot hozta.

104/2014. (XI. 05.)Önk. Számú
HATÁROZAT
Szentpéterszeg Község Önkormányzatának Képviselő-testülete úgy határoz, hogy nem kívánja a 2014. 11. 05. napon tartott ülésen megtárgyalni Szentpéterszeg Községi Önkormányzat Képviselő-testületének Szervezeti és Működési Szabályzatáról szóló 8/2013.(V.27.) rendeletének módosítását. 

A képviselő-testület megbízza Olajos Mihály polgármestert a rendelt felülvizsgálatának elkészítéséről gondoskodjon.

Határidő: azonnal

Felelős: Olajos Mihály polgármester 

6. Napirendi pont: Szentpéterszeg Község Önkormányzata és Szentpéterszegi Roma 


         Nemzetiségi Önkormányzat közötti Együttműködési megállapodás 



         tervezet megvitatása, elfogadása
Olajos Mihály polgármester: Az önkormányzat és a most megalakult Roma Nemzetiségi Önkormányzat közötti együttműködés kereteit tartalmazza az előterjesztés. Szükséges-e  az együttműködési megállapodás továbbgondolása? Van-e más elképzelés? Amennyiben nincs hozzáfűznivaló, hozzunk döntést. Legyenek szívesek kézfelnyújtással jelezzék, a beterjesztett megállapodás elfogadását
A döntéshozatalban résztvevők száma: 7 fő

A Képviselő-testület 7 igen szavazattal a következő határozatot hozta:

105/2014. (XI. 05.)Önk. Számú

HATÁROZAT
Szentpéterszeg Község Önkormányzatának Képviselő–testülete a Szentpéterszeg Község Önkormányzata és a Szentpéterszegi Roma Nemzetiségi Önkormányzata közötti Együttműködési Megállapodást a határozat melléklete szerint elfogadja.

A Képviselő-testület felhatalmazza Olajos Mihály polgármestert az Együttműködési Megállapodás aláírására.

Az Együttműködési Megállapodás a roma nemzetiségi önkormányzat egyetértő határozatának meghozatalával és aláírásával válik érvényessé.

Határidő: esedékességkor

Felelős: Olajos Mihály polgármester
                                                                          Melléklet a105/2014. (X.I. 05.) Önk. számú határozathoz
EGYÜTTMŰKÖDÉSI MEGÁLLAPODÁS

mely létrejött Szentpéterszeg Község Önkormányzat (4121 Szentpéterszeg, Kossuth  u. 45., képviseli: Olajos Mihály polgármester) és a Szentpéterszegi Roma Nemzetiségi Önkormányzat (4121 Szentpéterszeg, Kossuth u. 45., képviseli: Szilágyi Elemér elnök) között a mai napon az alábbi feltételekkel:

A megállapodást az együttműködő felek a 2011. évi CLXXIX. Nemzetiségek jogairól szóló törvény, az államháztartásról szóló 2011. évi CXCV. törvény, valamint ennek végrehajtásáról szóló 368/2011.(XII. 31.) kormányrendelet alapján kötik.

Az Áht 27.§ (2) bekezdés alapján a helyi nemzetiségi önkormányzat bevételeivel és kiadásaival kapcsolatban a tervezési, gazdálkodási, ellenőrzési, finanszírozási, adatszolgáltatási és beszámolási feladatok ellátásáról a helyi nemzetiségi önkormányzat székhelye szerinti helyi önkormányzat önkormányzati hivatala gondoskodik. A helyi önkormányzat és a nemzetiségi önkormányzat a feladatok ellátásának részletes szabályait a nemzetiségek jogairól szóló törvény szerinti megállapodásban rendezik. A szerződő felek jelen megállapodásban rögzítik a költségvetés elkészítésének, jóváhagyásának eljárási rendjét, és a költségvetési gazdálkodással, az információs és adatszolgáltatási, valamint a nyilvántartási tevékenységgel, illetve a vagyonkezeléssel összefüggő szabályokat.

A megállapodás szabályainak kialakítása

· Magyarország helyi önkormányzatairól szóló 2011. évi CLXXXIX.  törvény, 

· a nemzetiségek jogairól szóló 2011. évi CLXXIX. törvény,

· az államháztartásról szóló 2011. évi CXCV. törvény, valamint az ennek végrehajtására kiadott

· az államháztartásról szóló törvény végrehajtásáról szóló 368/2011. (XII.31.)  Korm. rendelet,

I.  Általános rendelkezések

1. Felek megállapodnak, hogy a Szentpéterszegi Roma Nemzetiségi Önkormányzat (a továbbiakban: RNÖ) kötelezően megtartandó üléseinek jegyzőkönyvét a Hencidai Közös Önkormányzati Hivatal Szentpéterszegi Kirendeltsége segítségével írásba foglalja.          

2. Az elkészült jegyzőkönyvek aláíratásáról, hitelesítéséről, a Hajdú-Bihar Megyei Kormányhivatalhoz történő megküldéséről a Hencidai Közös Önkormányzati Hivatal Szentpéterszegi Kirendeltsége ( a továbbiakban: Hivatal) gondoskodik.

3. Az Önkormányzat az RNÖ működéséhez szükséges személyi és tárgyi feltételeket biztosítja. Az RNÖ szerdai napokon 8 órától 16 óráig, az önkormányzati feladat ellátásához szükséges tárgyi, technikai eszközökkel felszerelt helyiséget, - amely a Szentpéterszeg, Kossuth u. 45. szám alatti épületben található iroda, előtér és mosdó helyiségek - ingyenesen használhatja. Az RNÖ testületi üléseinek megtartásához az Önkormányzat a 4121 Szentpéterszeg, Kossuth u. 45. szám alatti épületben lévő 
4. nagytermet rendelkezésre bocsátja. Az ülés időpontjáról legalább az ülés tervezett időpontját megelőzően legalább öt nappal az Önkormányzat polgármesterével az RNÖ elnöke egyeztet. A helyiséghez, továbbá a helyiség infrastruktúrájához kapcsolódó rezsiköltségeket (villany, víz, gáz) és fenntartási költségeket az Önkormányzat biztosítja.

A Nemzetiségi Önkormányzat a használt javakat csak alapfeladatának ellátásához     szükséges mértékben veheti igénybe, azokat a rendes és ésszerűgazdálkodás szabályai szerint, a jó gazda gondosságával kezelheti, a használat jogát a Helyi Önkormányzat érdekeit kímélve gyakorolhatja. Az RNÖ erre vonatkozó igénye esetén, a közcélú rendezvények – közmeghallgatás, lakossági fórum - megtartása érdekében az Önkormányzat a RNÖ rendelkezésére bocsát ingyenesen, egy erre a célra alkalmas helyiséget a Szentpéterszegi Faluház és Könyvtár épületében.

5. A RNÖ egyéb rendezvényei megtartásához a polgármesterrel és a Szentpéterszegi Faluház és Könyvtár vezetőjével kell az igénylésre, használatra vonatkozóan egyeztetni, illetve megállapodni.

6. Az Önkormányzat ellátja a RNÖ testületi üléseinek előkészítését (meghívók, előterjesztések, hivatalos levelezés előkészítése, postázása, a testületi ülések jegyzőkönyveinek elkészítése, postázása), a testületi döntések és a tisztségviselők döntéseinek előkészítését, és az ehhez kapcsolódó nyilvántartási, sokszorosítási, postázási feladatokat és egyéb működéssel, gazdálkodással kapcsolatos nyilvántartási, iratkezelési feladatokat. 

7. A 5. pontban meghatározott feladatok fedezetét az Önkormányzat biztosítja, kivéve a nemzetiségi önkormányzati képviselő-testületi tagok és tisztségviselők telefonhasználatát. Az egyéb működési költségeket a RNÖ az állami támogatás és egyéb bevételeiből biztosítja.

8. A jegyző vagy annak – a jegyzővel azonos képesítési előírásoknak megfelelő – megbízottja a helyi önkormányzat megbízásából és képviseletében részt vesz a nemzetiségi önkormányzat testületi ülésein és jelzi, amennyiben törvénysértést észlel.

II. Gazdálkodás
1. A költségvetés elkészítésének és elfogadásának rendje

1.1. A költségvetési koncepció elkészítése
1.1.1. A jegyző, vagy az általa megbízott személy a költségvetési koncepció összeállítását megelőzően áttekinti a nemzetiségi önkormányzat elnökével a nemzetiségi önkormányzat következő költségvetési évre vonatkozó feladatait, várható bevételi forrásait.

1.1.2. Az elnök a következő évre vonatkozó költségvetési koncepciót legkésőbb a költségvetési évet megelőző év november 30-áig, a helyi önkormányzati képviselő-testület tagjai általános választásának évében legkésőbb december 15-éig benyújtja a nemzetiségi önkormányzat képviselő-testülete részére. A koncepcióról alkotott határozatot az elnök eljuttatja a jegyzőhöz.
1.2.   A nemzetiségi önkormányzat költségvetési határozatának elkészítése.

1.2.1. A gazdálkodási ügyekre vonatkozóan a helyi önkormányzat a nemzetiségi önkormányzattal történő kapcsolattartásra a pénzügyi ügyintézőt jelöli ki. 

1.2.2. A nemzetiségi önkormányzat elnöke a helyi önkormányzat pénzügyi irodája által előkészített költségvetési határozat-tervezetet a központi költségvetésről szóló törvény kihirdetését követő negyvenötödik napig nyújtja be a testületnek. Ennek keretében rendelkezésre bocsátja a helyi kisebbségi önkormányzat költségvetésének megalapozásához szükséges költségvetési adatokat valamint egyezteti az elnökkel a helyi önkormányzat költségvetési rendelet-tervezetének a RNÖ vonatkozó részét. A költségvetési határozatnak tartalmaznia kell a nemzetiségi önkormányzat költségvetési bevételeit és költségvetési kiadásait előirányzat-csoportok, kiemelt előirányzatok szerinti bontásban, a működési és felhalmozási célú bevételeket és kiadásokat, egymástól elkülönítetten, a külön jogszabályban meghatározott rend szerint. A nemzetiségi önkormányzat elemi költségvetését a nemzetiségi önkormányzat hagyja jóvá. A nemzetiségi önkormányzat évente egyszer, legkésőbb a költségvetési határozat elfogadásáig határozatban állapítja meg a Stabilitási tv. 45. § (1) bekezdés a) pontja felhatalmazása alapján kiadott jogszabályban meghatározottak szerinti saját bevételeinek, valamint a Stabilitási tv. 3. § (1) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét.
2. A költségvetési előirányzatok módosításának rendje

2.1. Ha a nemzetiségi önkormányzat az eredeti előirányzatán felül többletbevételt ér el, bevételkiesése van, illetve kiadási előirányzatain belül átcsoportosítást hajt végre, határozatával módosítja az éves költségvetésének előirányzatát. A testület - az első negyedév kivételével - negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, február 28-i hatállyal módosítja a költségvetési határozatát. Az előirányzat-módosítást a jegyző (az általa megbízott pénzügyi ügyintéző) készíti elő.

3. A költségvetési gazdálkodás lebonyolításának rendje

3.1.1.  A költségvetés végrehajtása. A nemzetiségi önkormányzat gazdálkodásának végrehajtásával kapcsolatos feladatokat a Hivatal látja el.

3.1.2. Kötelezettségvállalás rendje. A nemzetiségi önkormányzat kiadási előirányzatai terhére a nemzetiségi önkormányzat elnöke vagy az általa írásban felhatalmazott nemzetiségi önkormányzati képviselő jogosult kötelezettségvállalásra. A kötelezettségvállalás előtt a kötelezettséget vállalónak meg kell győződnie arról, hogy a rendelkezésre álló fel nem használt előirányzat biztosítja-e a kiadás teljesítésére a fedezetet. Kötelezettségvállalás csak írásban és kötelezettség pénzügyi ellenjegyzése után történhet.
3.1.3. Utalványozás: A nemzetiségi önkormányzatnál a kiadás teljesítésének, a bevétel beszedésének vagy elszámolásának elrendelésére (továbbiakban: utalványozásra) kizárólag az elnök, vagy az általa felhatalmazott nemzetiségi önkormányzati képviselő jogosult. Utalványozni csak az érvényesítés után lehet. Pénzügyi teljesítésre az utalványozás után és az utalványozás pénzügyi ellenjegyzése mellett kerülhet sor. 

3.1.4. Ellenjegyzés: A pénzügyi ellenjegyzést a kötelezettségvállalás dokumentumán a pénzügyi ellenjegyzés dátumának és a pénzügyi ellenjegyzés tényére történő utalás megjelölésével, az arra jogosult személy aláírásával kell igazolni. A kötelezettségvállalás pénzügyi ellenjegyzésére a helyi nemzetiségi önkormányzat kiadási előirányzatai terhére vállalt kötelezettség esetén a helyi önkormányzat önkormányzati hivatalának pénzügyi ügyintézője írásban jogosult. A kötelezettségvállalást, utalványozást, valamint az ellenjegyzést ugyanazon személy nem végezheti.

3.1.5. Érvényesítés: Az érvényesítést a helyi önkormányzat polgármesteri hivatalának pénzügyi ügyintézője írásban jogosult végezni.

3.2. A nemzetiségi önkormányzat számlái

3.2.1. A nemzetiségi önkormányzat fizetési számláját a székhelye szerinti helyi önkormányzat által választott számlavezetőnél vezeti, mellyel kapcsolatos adminisztratív feladatokat a pénzügyi iroda végzi. A számla felett rendelkezésre jogosult a nemzetiségi önkormányzat elnöke és a jegyző, vagy a nemzetiségi önkormányzat elnöke és a Hencidai Közös Önkormányzati Hivatal pénzügyi ügyintézője.
3.3. Pénzellátás

3.3.1. A nemzetiségi önkormányzat működésének általános támogatását a költségvetési törvényben meghatározottak szerint veszi igénybe.

3.3.2. Készpénz a Nemzetiségi Önkormányzat házipénztárán keresztül akkor fizethető ki, ha az önkormányzat elnöke a kifizetés teljesítéséhez szükséges dokumentumokat (szerződés, számla) bemutatja, és szándékát a pénzfelvételt megelőző napon de. 11.00 óráig a Hivatal pénzügyi irodáján jelzi.
4. Költségvetési információ szolgáltatás rendje

4.2. Beszámolási kötelezettség teljesítésének rendje.

4.2.1. A nemzetiségi önkormányzat elnöke az önkormányzat gazdálkodásának első félévi helyzetéről szeptember 15-éig, háromnegyed éves helyzetéről a költségvetési koncepció ismertetésekor írásban tájékoztatja a képviselő-testületet. A tájékoztatás tartalmazza a nemzetiségi önkormányzat költségvetési határozatában megjelenő előirányzatok és a költségvetési egyenleg alakulását. Az elkészített zárszámadási határozattervezetet az elnök a költségvetési évet követő negyedik hónap utolsó napjáig terjeszti a képviselő-testület elé. A képviselő-testület a zárszámadásról határozatot alkot. A zárszámadási határozattervezet előterjesztésekor a képviselő-testület részére tájékoztatásul a következő mérlegeket és kimutatásokat kell bemutatni: a nemzetiségi önkormányzat költségvetési mérlegét közgazdasági tagolásban, előirányzat felhasználási tervét, a többéves kihatással járó döntések számszerűsítését évenkénti 
4.2.2. bontásban és összesítve, és a közvetett támogatásokat tartalmazó kimutatást, vagyonkimutatást. A települési önkormányzat hivatala közreműködik a végrehajtásban. 
4.2. Vagyoni és számviteli nyilvántartás, adatszolgáltatás rendje
4.2.1. A Hivatal a nemzetiségi önkormányzat vagyoni, számviteli nyilvántartásait elkülönítetten vezeti. 

4.2.2. A számviteli nyilvántartás alapjául szolgáló dokumentumokat (bizonylatokat, szerződéseket, bankszámlakivonatokat, számlákat, stb.) a nemzetiségi önkormányzat elnöke – vagy e feladattal megbízott tagja – köteles minden tárgyhónapot követő hó 5. napjáig a polgármesteri hivatal nemzetiségi önkormányzat gazdasági ügyintézésével megbízott munkatársának leadni.

4.2.3. A vonatkozó rendeletekben meghatározott adatszolgáltatás során a szolgáltatott adatok valódiságáért, a számviteli szabályokkal és a statisztikai rendszerrel való tartalmi egyezőségéért a nemzetiségi önkormányzat képviselő-testületének elnöke  felelős.

4.2.4. A nemzetiségi önkormányzat tulajdonában, illetve használatában álló vagyontárgyakról nyilvántartást a Hivatal vezet. A leltározáshoz, selejtezéshez, illetve a vagyontárgyakban bekövetkező változásokról információt a nemzetiségi önkormányzat elnöke szolgáltat a jegyző által írásban kijelölt munkatárs számára.

4.3. Egyéb rendelkezések

4.3.1. A települési önkormányzat és intézményei belső ellenőrzésére vonatkozó szabályok vonatkoznak a nemzetiségi önkormányzat gazdálkodására.

4.3.2. A nemzetiségi önkormányzat tartozásaiért a helyi önkormányzat kizárólag abban az esetben és addig a mértékig felel, ahogyan azt külön megállapodásban vállalta. 

Felek kijelentik, hogy a jelen megállapodásban rögzített eljárási rend szerint járnak el, az együttműködés során szabályait kölcsönösen betartják. 

A szerződő felek jelen megállapodást határozott időre, a nemzetiségi önkormányzat megbízatásának idejére kötik, melyet évente január 31-ig, általános vagy időközi választás esetén az alakuló ülést követő 30 napon belül felül kell vizsgálni.  Az együttműködési megállapodást Szentpéterszeg Község Önkormányzat Képviselő-testülete a ../2014. (... ..) Önk. határozatával, a Szentpéterszegi Roma Nemzetiségi Önkormányzatának Képviselő-testülete a ../2014. (... ...) RNÖ határozatával jóváhagyta.

Szentpéterszeg, 2014. …..


    RNÖ Elnök





polgármester

Határidő: azonnal

Felelős: Olajos Mihály polgármester 

7. Napirendi pont: A helyi népszavazás kezdeményezéséhez szükséges választópolgárok
         számáról szóló önkormányzati rendelet megalkotása

Olajos Mihály polgármester: A rendelet tervezet kiküldésre került, mindenki áttanulmányozhatta. A beadványban a helyi népszavazást a szentpéterszegi választópolgárok 25%-ának megfelelő számú választópolgárai kezdeményezhetik. Más elképzelés, indítvány a képviselők részéről van-e?
Kovács Imre képviselő: Én a 10 %-ot javaslok, ne szigorítsunk.
Olajos Mihály polgármester: A javaslatról szavazhatunk? Kérem tegyék fel kezüket, amennyiben Kovács Imre képviselő indítványára egyetértenek-e azzal, hogy a helyi népszavazást a település választópolgárai 10%-ának megfelelő számú választópolgár kezdeményezheti?
A döntéshozatalban résztvevők száma: 7 fő

A Képviselő-testület 7 igen szavazattal a következő rendelet alkotja:

Szentpéterszeg Község Önkormányzat

14/2014. (X.05.) önkormányzati rendelete

a helyi népszavazás kezdeményezéséhez szükséges választópolgárok számáról
Szentpéterszeg Község Önkormányzatának Képviselő-testülete Magyarország Alaptörvénye 32. cikk (2) bekezdésében és a népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény 92. §-ában kapott felhatalmazás alapján a következőket rendeli el:
1. §

A helyi népszavazást a település választópolgárai 10 %-ának megfelelő számú választópolgár kezdeményezheti.
2. §

(1) Ez a  rendelet kihirdetését követő napon lép hatályba.

(2) A rendelet hatálybalépésével egyidejűleg hatályát veszti Szentpéterszeg Község Önkormányzatának a helyi népszavazásról és népi kezdeményezésről szóló 5/1992. (IV.28.)  sz. rendelete.

Szentpéterszeg, 2014. november 5.

                Olajos Mihály                                                 Dr. Karancsi-Vámosi Margit

                 polgármester                                                                   jegyző
A rendelet 2014. 11. 05. napján a hivatal hirdetőtáblájára kihelyezéssel kihirdetésre került.


                                                                                                      Dr. Karancsi-Vámosi Margit







                               jegyző 
7. Napirendi pont: A szociális célú tüzelőanyag vásárlásához kapcsolódó kiegészítő 



         támogatás felhasználásáról  szóló önkormányzati rendelet elfogadása
Olajos Mihály polgármester: Tájékoztatom a képviselő-testületet arról, hogy már fent van a támogatottak listája¸ és tudjuk, hogy 138 m3 keménylombos tűzifa támogatásban részesülünk. A maximális mennyiséget nem sok település kapta meg. A tűzifa szétosztására rendeletet kell alkotnunk. A tavalyi évhez képest kicsit több a támogatás, nehezebb is lesz a legjobban rászorulók kiválasztása. 

Harasztosi Gyula képviselő: Ki végzi majd a szállítást?

Olajos Mihály polgármester: A tűzifát az erdészet szállítaná el ide, vállalják a szolgáltatást köbméterenként 2.600.- Ft +Áfa áron. 
Szabó László képviselő: A lebonyolítás lesz a kérdéses, mert a helyi tüzép megszűnt. Van-e már ötlet a kiosztásról? 
Olajos Mihály polgármester: A tárolásról, szétosztásról már vannak elképzeléseim. A régi  termelő szövetkezet telepen megmérhetjük a fát. A teherautó 30 m3 tűzifát tud egyszerre lehozni. A kispályán lehetne eltárolni a méteres fát. Amennyiben valaki segítséget kér az elszállításban, úgy a közmunkások tudnak segíteni. Tavaly kizárólag gázzal fűtőknek nem adtunk támogatást, lakásfenntartási támogatásban részesülők, aktív korúak ellátásában és időskorúak járadékában részesülők részesülhettek a szociális célú tűzifában. Idén is nyilatkoztatni szükséges a kérelmezőt arról, hogy van-e szilárd tüzelésű berendezése.  Az is megkaphatja majd természetben a fát, aki gázzal fűt? Érdemes lenne ezeken gondolkodni. 
Balogh Gyula képviselő: Mindenki postaládájában be kell dobni a tájékoztatást. A rászorulónak kell kérelmezni a tűzifát.

Tornyi Lajos képviselő: Lakásfenntartási támogatásban részesülők kaphassanak fát, esetleg ha marad, azon a  személyek között lehetne szétosztani, akik még később jelentkeznek.
Dr. Karancsi-Vámosi Margit jegyző: Mindenképpen kérelem kell az igényléshez.

Olajos Mihály polgármester: Az idei rendelet tervezet szerint a rászorulók közül a lakásfenntartási támogatásban részesülők, aktív korúak ellátásában és időskorúak járadékában részesülők, illetve a halmozottan hátrányos helyzetű gyermeket nevelő családok előnyt élveznének az elbírálás során. Bővítsük még tovább a kört?

Harasztosi Gyula képviselő: Adja be mindenki az igényét, aki szociálisan rászorulónak érzi magát, viszont élvezzenek előnyt a tervezetben felsorolt családok.  

Olajos Mihály polgármester: A beérkezett kérelmek számától is függ majd a szétosztás.
Kovács Imre képviselő: Minden háztartást tájékoztatni kell a tűzifa támogatás kérelmezésének lehetőségéről. Hirdetve legyen, mindenkihez eljusson.
Olajos Mihály polgármester: Az előterjesztett rendelet-tervezetről hozzunk döntést. Kérem kézfeltartással jelezzék amennyiben támogatják a beterjesztett rendelet-tervezet elfogadást.
A döntéshozatalban résztvevők száma: 7 fő

A Képviselő-testület 7 igen szavazattal a következő rendelet alkotja:

Szentpéterszeg Község Önkormányzata

15/2014. (XI. 05.) önkormányzati rendelete

a szociális célú tüzelőanyag vásárlásához kapcsolódó kiegészítő támogatás felhasználásáról

Szentpéterszeg Községi Önkormányzat képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

1. §

A rendelet hatálya kiterjed a települési önkormányzatok szociális célú tüzelőanyag vásárláshoz kapcsolódó kiegészítő támogatásról szóló 46/2014.(IX.25.) BM rendelet (a továbbiakban: Rendelet) alapján meghatározott támogatás felhasználására.
 2. §
(1) Szentpéterszeg Községi Önkormányzat a szociálisan rászorulók részére a téli fűtéshez szükséges tűzifa biztosításához természetbeni ellátás formájában támogatást nyújt a Rendelet alapján kapott támogatás erejéig.

(2) Az elbírálás során előnyt élvez az a kérelmező, aki

a) aktív korúak ellátására, vagy

b) időskorúak járadékára, vagy

c) lakásfenntartási támogatásra jogosult, vagy

d) a gyermekek védelméről és a gyámügyi igazgatásról szóló 1997. évi XXXI. törvényben szabályozott halmozottan hátrányos helyzetű gyermeket nevelő család.

3. §

(1) A szociális célú tűzifára való jogosultságot Szentpéterszeg Községi Önkormányzat képviselő-testülete kérelemre állapítja meg, a jegyző által rendelkezésére bocsátott adatok alapján.

(2)  A kérelemhez csatolni kell az egy háztartásban élők jövedelméről szóló igazolásokat. 

(3)Egy lakóingatlan esetében csak egy személy jogosult meghatározott támogatásra, függetlenül a lakásban élő személyek és háztartások számától. 

(4)A jogosult részére a jogerős határozattal megállapított tűzifa átadása átadás-átvételi elismervény aláírását követően történik.
4. §
(1) Ez a rendelet kihirdetést követő napon lép hatályba.
(2) Hatályát veszti Szentpéterszeg Község Önkormányzata a szociális célú tűzifavásárláshoz kapcsolódó kiegészítő támogatás felhasználásáról szóló 19/2013.(XII. 04.) KT.  rendelete.
Szentpéterszeg, 2014. november 05.

	               Olajos Mihály
	Dr. Karancsi – Vámosi Margit

	                polgármester
	jegyző


A rendelet 2014. 11. 05. napján a hivatal hirdetőtáblájára kihelyezéssel kihirdetésre került.


                                                                                                      Dr. Karancsi-Vámosi Margit
                               jegyző 
9. Napirendi pont: Tiszamenti Regionális Vízművek Zrt megkeresése

Olajos Mihály polgármester: A Hajdú-Bihari Önkormányzatok Vízmű Zrt. 2014. 10. 31. napján tartotta rendkívüli ülését, és az ott elhangzottakkal szeretném megismertetni Önöket. Kiderült, hogy 68 településsel a Vízmű életképtelen. A Vízmű lefolytatta a különböző vízszolgáltatókkal az egyeztetéseket az átvételről (Alföldvíz, Debrecen Városi Vízmű, Borsodvíz, Tiszamenti Regionális Vízművek Zrt. stb).  Nekünk van Alföldvíz részvényünk is, ilyen szempontból előnyben vagyunk. A közgyűlés a Tiszamenti Regionális Vízművek Zrt. ajánlatát fogadta el, ez egy állami tulajdonú szolgáltató, 40 km-es körzetben szolgáltat.

Balogh Gyula képviselő: Miért nem tudtunk arról, hogy a bérleti díj nem került kifizetésre?

Olajos Mihály polgármester: A testületi ülésen megszavaztuk a halasztott díjfizetést. 2015. évben fizetné meg a megyei Vízmű. A Tiszamenti Vízmű igazgatója a közgyűlésen kijelentette, ha megszűnik a megyei Vízmű, akkor az új szolgáltató megfizeti a bérleti díjat.
Kovács Imre képviselő: Milyen összegű bérleti díjról is beszélünk? A dolgozókat is átveszik? Az irodaépülettel mi lesz?
Olajos Mihály polgármester: Az éves amortizációt figyelembe véve, az éves bérleti díj a közüzemi vagyon 3%-a, ami kb 200. 000. – Ft. A vezérigazgatót már menesztették. A gépészek és a laborosok működnek, őket átveszik. Két évig nem szabadna őket elbocsájtaniuk. 
Kovács Imre képviselő: A bérleti díjakat akkor egy kalapba raktuk.

Olajos Mihály polgármester: A TRV Zrt. kifizetné a bérleti díjat is.
Balogh Gyula képviselő: A részvényekkel mi történik?
Olajos Mihály polgármester: A TRV Zrt-től kell részvényt venni ahhoz, hogy itt szolgáltassanak. Egyetlen egy részvényt szükséges venni minden településnek 10. 000.-Ft névértéken 7.200.-Ft áron. 
Kovács Imre: A szakértők költségeit átvállalják-e? Mikor következne meg ez az átvétel, mennyi idő alatt bonyolódik le?
Olajos Mihály polgármester: A vagyon felértékelését átvállalja a TRV ZRt. Először csak a 90%-át akarták kifizetni. Halottam olyat is, hogy egy évig jó a vagyonértékelés. 2015. januárjára gondolnak, hogy talán akkorra sikerül az átvétel. A szolgáltató megkeresett bennünket, kidolgozta az átvételhez szükséges lépéseket, az ütemtervet, és elküldte a határozati javaslatokat. Vitassuk meg most ezeket. Az első, hogy meg kell szüntetni Hajdú-Bihari Önkormányzatok Vízmű Zrt-vel a víziközmű üzemeltetésére kötött szerződést. Kérem szavazzunk az előbbiekről.
A döntéshozatalban résztvevők száma: 7 fő

A Képviselő-testület 7 igen szavazattal a következő határozatot hozta:
106/2014.(XI. 05.) Önk. számú
HATÁROZAT

Hajdú-Bihari Önkormányzatok Vízmű Zrt.-vel,  Szentpéterszeg Községi Önkormányzat tulajdonában lévő víziközművek üzemeltetése tárgyában megkötött szerződés közös megegyezéssel történő megszüntetéséről

A Képviselő-testület elhatározza, hogy a 2012. május 24. napján, Hajdú-Bihari Önkormányzatok Vízmű Zrt.-vel, Önkormányzat tulajdonában lévő víziközművek üzemeltetése tárgyában megkötött szerződés közös megegyezéssel megszüntetésre kerüljön. A szerződés megszűnése TRV Zrt.-vel kötött szerződés hatályba lépésének napja.

Képviselő-testület felkéri a Polgármestert a tárgyalások lefolytatásra, továbbá a szerződés aláírására.

Szentpéterszeg, 2014. ..........

Határidő: azonnal

Felelős:  Olajos Mihály polgármester
Olajos Mihály polgármester: A TRV ZRt. által kibocsájtott 1 db 10.000.- Ft névértékű részvény 7.200.- Ft-os áron történő megvásárlásáról is döntsünk. Kérem határozzunk arról, hogy hozzájárulnak-e a részvény megvásárlásához.

A döntéshozatalban résztvevők száma: 7 fő

A Képviselő-testület 7 igen szavazattal a következő határozatot hozta:
107/2014.(XI. 05.) Önk. számú
HATÁROZAT
Tiszamenti Regionális Vízművek Zrt. által kibocsátott részvény megvásárlásáról

A víziközmű-szolgáltatásról szóló 2011.évi CCIX. törvény 16. § (6) bekezdésében rögzített feltételnek megfelelően Szentpéterszeg Községi Önkormányzat képviselő-testülete hozzájárul a Tiszamenti Regionális Vízművek Zrt. által kibocsátott 1 db, 10.000.- Ft névértékű részvényének a Magyar Nemzeti Vagyonkezelő Zrt-től történő megvásárlásához az MNV Zrt. által meghatározott 7.200.- Ft vételáron.

A Tiszamenti Regionális Vízművek Zrt. által kibocsátott törzsrészvény megvásárlásával a víziközmű-szolgáltatásról szóló 2011.évi CCIX. törvény 29.§ (1) bekezdésében foglaltak alapján versenyeztetési eljárás lefolytatása nélkül köthető meg a Szentpéterszeg Községi Önkormányzat tulajdonában lévő víziközmű-vagyon tekintetében a bérleti-üzemeltetési szerződés.

A képviselő-testület felhatalmazza a polgármestert az adásvételi szerződés megkötésére, aláírására, a vételár kiegyenlítésére.

Szentpéterszeg, 2014. ..........

Határidő: azonnal

Felelős: Olajos Mihály polgármester
Olajos Mihály polgármester: Az önkormányzat tulajdonában lévő víziközmű vagyon vagyonértékelésének lefolytatását, úgy szeretné szervezni a TRV ZRt., hogy a versenyeztetési eljárás lefolytatásához megbízási szerződést kötnének velünk. Kérem szavazzanak arról, hogy felhatalmazást adnak-e a polgármesternek a megbízási szerződés aláírásra?
A döntéshozatalban résztvevők száma: 7 fő

A Képviselő-testület 7 igen szavazattal a következő határozatot hozta:

108/2014.(XI. 05.) Önk. számú
Határozat

Önkormányzat tulajdonában lévő víziközmű vagyon vagyonértékelésének lefolytatása tárgyában

A Képviselő-testület felhatalmazza a polgármestert, hogy a víziközmű-szolgáltatásról szóló 2011. évi CCIX. törvény 12. § (1) bekezdésében foglalt kötelezettségének eleget téve, a vagyonértékelés elvégzésével kapcsolatos versenyeztetési eljárás lefolytatása tárgyában a Tiszamenti Regionális Vízművek Zrt.-vel megbízási szerződést kössön, továbbá a Megbízás teljesítése során a Megbízott részére a szükséges jóváhagyásokat megtegye.

Szentpéterszeg, 2014. ..........
Határidő: azonnal

Felelős:    Olajos Mihály polgármester

Olajos Mihály polgármester: Az önkormányzat törzsvagyonát képező víziközművek (itt nincs kiépített szennyvíz) használatára bérleti és üzemeltetési szerződést kötnének velünk 15 év időtartamra. A TRV ZRt. a működési engedély megszerzéséhez teszi a szerződés hatályba lépést. Kérem szavazzanak arról, hogy megkötessen-e a bérleti és üzemletetési szerződés a TRV. Zrt-vel 15 év időre, illetve felhatalmazást adnak-e a polgármesternek a szerződések aláírásra?

A döntéshozatalban résztvevők száma: 7 fő

A Képviselő-testület 7 igen szavazattal a következő határozatot hozta:

109/2014.(XI. 05.) Önk. Számú
HATÁROZAT

az önkormányzat törzsvagyonát képező ivóvíz- és szennyvíz-közművek működtetése tárgyában történő bérleti-üzemeltetési szerződés megkötéséről

Szentpéterszeg Községi Önkormányzat Képviselő-testülete elhatározza, hogy az Önkormányzat, mint ellátásért felelős a kizárólagos tulajdonát, törzsvagyonát képező vízi-közművek (ivóvíz- és szennyvíz-közművek) működtetése (üzemeltetése, fenntartása), az ivóvíz szolgáltatás és szennyvízkezelési szolgáltatás teljesítésének szabályozása érdekében  bérleti-üzemeltetési szerződést köt 15 évi terjedő határozott időtartamra a Magyar Állam többségi tulajdonában lévő, ivóvíz- és szennyvíz-szolgáltatás céljára, a vízi-közművek működtetésére létrehozott Tiszamenti Regionális Vízművek Zártkörűen Működő Részvénytársaság (székhely: Szolnok, Kossuth Lajos út 5., cégjegyzékszáma: Cg.16-10-001558, adószáma: 11265832-2-16) vízi-közmű szolgáltatóval.

Képviselő-testület felhatalmazza a Polgármestert a szerződés tartalmának Víziközmű-szolgáltatóval történő egyeztetésére, valamint a szerződés megkötésére.

Az üzemeltetési tevékenység kezdő napja a szolgáltató részére kiadott működési engedély jogerőre emelkedését követő hónap első napja.

Szentpéterszeg, 2014. ..........
Határidő: azonnal

Felelős:   Olajos Mihály polgármester
10. napirendi pont: Egyebek 
Olajos Mihály polgármester: Az első napirendi pont tárgyalásánál utaltam arra, hogy a Szentpéterszegi Sport Club fejlesztésre, az öntözés megvalósítására pályázatot nyert. A beruházás tíz millió forint nagyságrendű.  A pályázati célok elérésére már meghatároztunk év elején egy 600.000.-Ft-os vissza nem térítendő támogatást, melyet már átutaltunk a részükre. A tíz millió forintos fejlesztés 70 %-os támogatási intenzitású, 30%-os önerővel kell rendelkezniük. A vállalkozók résszámla kifizetését kérték. Az öntöző berendezések felszerelése folyamatban van, a nádudvari kivitelező cég, mellyel a club szerződést kötött, tartályokat szerel fel, és három kutat fúrt a pályára, ebből történik majd az öntözés. A résszámlára bruttó egy millió forintot fizetnek az Aquagrandénak. A kerítés kivitelezésével gondok akadtak. Az a berettyóújfalui vállalkozó, aki a pályázathoz az árajánlatot is adta, most anyagi gondokra hivatkozva visszalépett. Azóta az is kiderült, hogy a kerítés hosszát, így a kalkulációt is tévesen adta meg, a számításai rosszak voltak, most többe kerül a kerítés megépítése. Kiszámoltuk, 525 m-en kell megépíteni, mely kivitelezésért 4.920.000.- Ft kellene fizetni a vállalkozónak.  Jelenleg nincsen ennyi pénze az egyesületnek. A pályázati összeget elnyerték, viszont kétséges az, hogy mikor jutnak a pénzhez. A vállalkozó pedig most tudja elvégezni a munkát. Az önkormányzattól kérik a segítséget. Most van az önkormányzatnak ennyi pénze, hogy kölcsönbe adja oda, ezzel segítse a pálya felújítását. Kérem, vitassuk meg az említett lehetőséget. 
Harasztosi Gyula képviselő: Kétségeim vannak a felől, hogy mikor jut az egyesület a támogatási összeghez. Véleményem szerint jól be kell betonozni a földbe a kerítést.

Kovács Imre képviselő: Milyen anyagból készülne el a kerítés? Eléggé nagy a költsége. 

Olajos Mihály polgármester: Horgonyzott, kb. 4 mm átmérőjű acélháló. Jelenleg nincs olyan vállalkozó, aki kevesebbért elvállalja, tudván azt, hogy csak később tudnak fizetni.  A kölcsön biztosítást jól meg kell gondolni, hiszen nem tudjuk előre mikor kapnánk vissza. A beruházás viszont szükséges, a pályázatuk is nyert. Meg kell gondolni. Akármi is lesz végül is az önkormányzat tulajdona a pálya.
Szabó László: Manapság már a betonozás nem olyan költséges. Mekkora átmérőjű a tervezett kerítés?

Olajos Mihály polgármester: Máris behozzuk a mintadarabot, és meg lehet tekinteni a vastagságát. Kérem akkor ennek függvényében határozunk arról, hogy a 4.920. 000.- Ft-ot kölcsön címén a Szentpéterszegi Sport Club részére oda kívánják-e adni a sportpálya kerítés kivitelezőjének kifizetésére? 
A döntéshozatalban résztvevők száma: 7 fő
A Képviselő-testület 4 igen szavazattal, két ellenszavazattal (Balogh Gyula, Kovács Imre) és egy tartózkodás mellett (Olajos Mihály) a következő határozatot hozta:

110/2014.(XI. 05.) Önk. Számú
HATÁROZAT

Szentpéterszeg Községi Önkormányzat Képviselő-testülete úgy határoz, hogy a Szentpéterszegi Sport Club részére a sportpálya felújításához, és a kerítés megépítéséhez kapcsolódó nyertes pályázat lebonyolításához kölcsönt biztosít 4.920.000.- Ft összegben az egyesületnek. A kölcsönnel a sportpálya kerítés építésével megbízott vállalkozó kifizetése kell megtörténjen. Az önkormányzat a kölcsönt a pályázati összeg kifizetéséig biztosítja a Szentpéterszegi Sport Club számára.
A képviselő-testület megbízza Olajos Mihály polgármestert, hogy a kölcsön átutalásáról gondoskodjon.
Határidő: azonnal

Felelős: Olajos Mihály polgármester
Olajos Mihály polgármester: Megkérdezem a Tisztelt Képviselő-testületet, hogy van-e még megtárgyalandó téma?
Balogh Gyula: A temető melletti szerves hulladéklerakó megszüntetését szeretném javasolni. Rontja az összképet a látvány. Indítványozom azt, hogy a megszüntetését vagy az áttelepítést tárgyaljuk meg. 
Kovács Imre: Az Ady Endre utca végén is fel kellene számolni a törmelékek lerakását.
Olajos Mihály polgármester: A Békásban lehetne egy másik helyet kijelölni. Kérem döntsünk akkor, hogy szüntessük-e meg a szerves hulladék és az építési törmelék lerakó helyeket és új lerakóhelyként a Békásgödörben engedélyezzük azok  elhelyezését? 

A döntéshozatalban résztvevők száma: 7 fő

A Képviselő-testület 7 igen szavazattal a következő határozatot hozta:

111/2014.(XI. 05.) Önk. Számú
HATÁROZAT

Szentpéterszeg Községi Önkormányzat Képviselő-testülete úgy határoz, hogy a temető melletti szerves hulladéklerakót és az Ady Endre u. végén található építési törmelék lerakóhelyet megszünteti, és helyette a szerves hulladék és az építési törmelék lerakását az úgynevezett  Békásgödörben (0151/33 hrsz) biztosítja.

A képviselő-testület megbízza Olajos Mihály polgármestert arról, hogy a lerakóhelyek megszüntetéséről, és a lakosság tájékoztatásáról gondoskodjon.
Határidő: azonnal

Felelős: Olajos Mihály polgármester

Kovács Imre települési képviselő részéről döntést nem igénylő tájékoztatáskérés hangzott el az Ady E. u. 1. szám alatti főzőkonyha üzemeltetéséről, bérleti díjak rendezéséről, illetve a képviselő-testületi ülés jegyzőkönyvének, hangfelvételének az önkormányzat hivatalos honlapjára történő közzétételének rossz minőségét firtatta. Szabó László települési képviselő a mázsaház mielőbbi karbantartását szorgalmazta. 
Olajos Mihály: Amennyiben nincs több megbeszélni való az  ülést bezárom. 
K.m.f.



Olajos Mihály



             Dr. Karancsi-Vámosi Margit


 polgármester



                           jegyző 

